નવી દિલ્હીઃ કોંગ્રેસ અધ્યક્ષ રાહુલ ગાંધી આજથી ‘બંધારણ બચાવો’ અભિયાનની શરૂઆત કરશે. જેનો ઉદ્દેશ્ય બંધારણ અને દલિતો પર કથિત હુમલાઓના મુદ્દાઓને રાષ્ટ્રીય સ્તર પર ઉઠાવવાનું છે. આગામી વર્ષે યોજાનારી લોકસભા ચૂંટણી પહેલા દલિત સમુદાયની વચ્ચે પોતાની પક્કડ મજબૂત કરવાના પ્રયાસ અંતર્ગત કોંગ્રેસનું આ અભિયાન ખુબ મહત્વનું માનવામાં આવી રહ્યું છે. આ રાષ્ટ્રવ્યાપી અભિયાનની શરૂઆત આજે રાજધાની દિલ્હીના તાલકરોટા સ્ટેડિયમથી થશે. આ પ્રસંગે પૂર્વ વડાપ્રધાન મનમોહન સિંહ સહિત પાર્ટીના વરિષ્ઠ નેતા ગુલામ નબી આઝાદ, મલ્લિકાર્જૂન ખડગે અને સુશીલ કુમાર શિંદે પણ સામેલ થઇ શકે છે. આ અભિયાન આવતા વર્ષે ભીમરાવ આંબેડકર જયંતી એટલે કે 14 એપ્રિલ 2019 સુધી ચાલુ રહેશે. માનવામાં આવે છે કે, કોંગ્રેસ આ અભિયાન દ્વારા મોદી સરકારને દલિત વિરોધી ગણાવીને આ સમુદાયમાં પોતાની જગ્યા ઊભી કરવા માગે છે. જેથી આવતા વર્ષે આવનારી લોકસભાની ચૂંટણીમાં કોંગ્રેસને ફાયદો થાય. નોંધનીય છે કે, દેશમાં 17 ટકા દલિત વોટર્સ છે.